Document ID: 32006D0893

32006D0893
L 343/102
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 5 декември 2006 година
за заличаване на позоваването на стандарт EN 10080:2005 „Стомани за армиране на бетон - заваряема армировъчна стомана - общи положения“ в съответствие с Директива 89/106/ЕИО на Съвета
(нотифицирано под номер C(2006) 5869)
(текст от значение за ЕИП)
(2006/893/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 89/106/ЕИО на Съвета от 21 декември 1988 г. относно сближаването на законовите, подзаконовите и административните разпоредби на държавите-членки по отношение на строителните продукти (1), и по-специално член 5, параграф 1 от нея,
като взе предвид становището на Постоянния комитет по строителството,
като взе предвид становището на постоянния комитет, създаден по силата на член 5 от Директива 98/34/ЕО на Европейския парламент и на Съвета от 22 юни 1998 г. за определяне на процедура за предоставяне на информация в областта на техническите стандарти и регламенти, и правила за предоставяне на услуги в информационното общество (2),
като има предвид, че:
(1)
Стандарт EN 10080:2005 „Стомани за армиране на бетон - заваряема армировъчна стомана - общи положения“ е изготвен от Европейския комитет по стандартизация (CEN) на 21 април 2005 г. Позоваване на този стандарт е публикувано в Официален вестник на Европейския съюз в съответствие с член 7, параграф 3 от Директива 89/106/ЕИО за първи път на 14 декември 2005 г. (3) и за втори път на 8 юни 2006 г. (4)
(2)
Италия и Комисията повдигнаха официални възражения по отношение на стандарт EN 10080:2005.
(3)
Италия подаде официално възражение с мотива, че стандарт EN 10080: 2005 не отговаря на същественото изискване за механично съпротивление и устойчивост (носимоспособност) от приложение I към Директива 89/106/ЕИО, тъй като в него не се разграничава ясно използването по предназначение на армировъчните стомани, например армировъчните стомани със специфични експлоатационни изисквания за използване в сеизмични зони. Това използване е важен въпрос, свързан с безопасността при извършването на регламентирани строителни дейности в Италия.
(4)
Комисията подаде официално възражение с мотива, че в приложение ZA на EN 10080:2005 се предвижда експлоатационните характеристики да се посочват в съответствие с техническите класове, докато самият стандарт не определя нито техническите класове, нито съответните технически характеристики.
(5)
В светлината на резултатите от прегледа, на който бяха подложени възраженията, повдигнати по отношение на стандарт EN 10080: 2005 „Стомани за армиране на бетон - заваряема армировъчна стомана - общи положения“, е необходимо позоваването на стандарт EN 10080:2005 да се заличи от списъка на хармонизираните стандарти, публикувани в Официален вестник на Европейския съюз, и в резултат съответствието с приложимите национални стандарти за транспониране на хармонизирания стандарт EN 10080:2005 да не дава вече презумпция за пригодност за употреба и съответствие с приложимите разпоредби на Директива 89/106/ЕИО,
ПРИЕ НАСТОЯЩОТО РЕШЕНИЕ:
Член 1
Позоваването на стандарт EN 10080:2005 „Стомани за армиране на бетон - заваряема армировъчна стомана. - общи положения“ се заличава от списъка на хармонизираните стандарти, публикувани в Официален вестник на Европейския съюз.
Член 2
Адресати на настоящото решение са държавите-членки.
Съставено в Брюксел на 6 декември 2006 година.

Labels: 7
1